Tyske Katja Schneidt har skrevet en bog med titlen ”Wir schaffen es nicht” (”Vi klarer det ikke”).

Titlen er en polemik mod forbundskansler Angela Merkels berømte og berygtede sætning: ”Wir schaffen das” (”Det klarer vi”).

Merkels sætning skulle berolige den tyske befolkning, da hun sidste efterår åbnede Tysklands grænser på vid gab, så landet på kort tid modtog et enormt antal asylansøgere. Over 1 million blev det for hele sidste år.

”Det klarer vi,” forsikrede kansleren. Katja Schneidt forstår simpelt hen ikke, hvordan hun kunne sige det. Og hun forstår lige så lidt, hvordan Merkel bare kunne invitere så mange asylansøgere til Tyskland.

Katja Schneidt slår fast, at Merkel slet ikke havde styr på, hvad hun satte gang i.

Personlig erfaring

Schneidt har en særlig baggrund: Hun er flygtningehjælper. Det vil sige, at hun giver asylansøgere og flygtninge støtte i det praktiske, bistår dem med at kontakte myndigheder, hjælper dem med at finde en bolig, udfylder papirer for dem og følger dem til læge.

Så hun ved temmelig meget om, hvem det er, Merkel har bragt til landet.

Politisk tilhører hun ikke det indvandringskritiske AfD eller lignende. Hun er socialdemokratisk lokalpolitiker. Men hendes kritik af Merkels asylkurs er ikke partipolitisk. Den bygger på, hvad hun konkret kan se og høre.

Samtidig med, at hun har vigtige personlige erfaringer, er hun skrivevant. Hun er forfatter til flere bøger.

Helt urealistiske forventninger

Ifølge Katja Schneidt er det især to ting, der har fået asylpolitikken til at køre helt skævt:

Den ene er, at asylansøgerne er kommet med fuldkommen urealistiske forventninger. De er blevet fyldt med historier om, at et stort hus og alt muligt andet står og venter på dem i Tyskland, og at de vil blive modtaget med begejstring.

I asylcenteret finder de så ud af, at virkeligheden er en ganske anden. De får slet ikke de goder, de havde regnet med. Og de bliver heller tildelt den status, som de havde regnet med. Det gør mange af dem frustrerede og aggressive.

Schneidt beretter om et skænderi om en bagatel mellem en ansat i et asylcenter og en asylansøger. Inden man så sig om, tæskede asylansøgeren så alvorligt løs på den ansatte, at han måtte indlægges på hospitalet med store åbne sår.

Da hun bagefter spurgte den pågældende asylansøger, hvorfor han gjorde det, svarede han, at den ansatte ikke havde vist ham tilstrækkelig respekt.

Politikernes naivitet

Den anden ting, der har fået asylsituationen til at køre galt, er politikernes naivitet. De har talt om integration, men har ikke haft noget begreb om, hvor svært eller umuligt det er at integrere mange af dem, der kommer.

Hun siger i et interview med avisen Die Welt:

”De fleste flygtninge er nu engang muslimer, der har en helt anden opfattelse af menneskelig adfærd. Islam er ikke en religion som kristendommen. Den er en model for, hvordan man skal leve hele livet (”ein Lebensmodell”).”

Det giver uundgåeligt problemer med tyskerne, siger hun. ”Dem kan vi ikke diskutere væk. Her kan man ikke klare sig med at sige, at islam hører til Tyskland.”

Forholdet til en tyrkisk mand

Igen har Katja Schneidt en meget personlig baggrund for at kritisere Merkel-politikkens fantasifostre og tågesnak:

Som 18-årig forelskede hun sig i en tyrkisk mand. Forholdet udviklede sig hurtigt til et mareridt. Manden slog hende og isolerede hende i stigende grad. Først tre år senere lykkedes det hende at flygte fra ham. Hun skrev bagefter en bog om sine oplevelser med titlen: ”Fanget i Tyskland”.

Tyskerne har fået nok

Katja Schneidts bog afspejler det store opbrud, der er sket blandt tyskerne.

Angela Merkel ville berolige dem med sit ”Det klarer vi.” Men i dag tror de ikke på hende. Hendes tid som kansler kan være slut ved næste valg.